Avaruustoiminnalla on yhä suurempi strateginen merkitys yhteiskunnan toimivuudelle, kansalliselle turvallisuudelle ja eri hallinnonalojen päätöksenteolle. Useat toimialat hyödyntävät satelliittien tuottamaa ja välittämää dataa. Esimerkiksi liikenteen palvelut, tietoliikenneverkot, sään ennustaminen sekä maa- ja metsätalouden palvelut perustuvat satelliittien tarjoamiin ratkaisuihin.
Avaruus kiinnostaa ihmisiä ja kannustaa nuoria kouluttautumaan tärkeille korkean teknologian aloille. Viimeisimmän tiedebarometrin mukaan 45 prosenttia suomalaista on kiinnostunut avaruustutkimuksesta. Avaruustoiminnalla voidaan edistää YK:n kestävän kehityksen tavoitteita ja tukea Suomen maakuvaa.
Avaruustoiminnalla on suuri merkitys hallitusohjelman tavoitteiden toteuttamiselle. Esimerkiksi satelliittien tuottamaa kaukokartoitustietoa hyödynnetään laajalti mm. ilmastonmuutoksen tutkimuksessa ja seurannassa, talvimerenkulussa, päästöjen seurannassa, metsävarojen inventoinnissa, kaupunkisuunnittelussa ja ympäristön tilan seurannassa. Satelliittipaikannuksesta ja -navigoinnista saatavaa tietoa sovelletaan liikenteessä ja logistiikassa, tietoliikenneteollisuudessa, yhdyskuntarakentamisessa ja lukuisissa